《知县九十一丈应聘成都赋诗为别》
宋代·度正

珍重圭璋彦，经纶半世闲。
纷纷徒自黠，默默了非顽。
怀道心虽泰，忧时鬓已斑。
操存期入室，得失讵逾闲。
忽遇风云会，应思雨露颁。
慨言全蜀病，均是一家患。
友爱惟天性，侵牟可厚颜。
未能忘狗鼠，安得及孤鳏。
昔志词何屈，今行势莫艰。
坎离交接地，损益覆翻间。
户外元无盗，山前怎有蛮。
都缘人好事，所以物生奸。
善恶无他道，廉贪是要关。
但令归似水，何用积如山。
问政文而上，论心武以还。
未言齐地利，当念破天悭。
公议尤相傃，愚言殆未删。
君王何必利，孟叟语非讪。

作者简介：宋合州人，字周卿，号性善。光宗绍熙元年进士。为国子监丞，极论李全必反，献镇压之策。官至礼部侍郎。尝从朱熹学。有《性善堂稿》。